Καρλ Μέντελσον Μπαρτόλντι

Ο Καρλ Μέντελσον Μπαρτόλντι ήταν Γερμανός ιστορικός του 19ου αιώνα. Γεννήθηκε στις 7 Φεβρουαρίου 1838 στη Λειψία και πέθανε στις 23 Φεβρουαρίου 1897 στο Καίνιχσφέλντεν (Königsfelden), στην Ελβετία. Ήταν γιος του Φέλιξ και της Σεσίλ Σαρλότ Σοφί Μέντελσον Μπαρτόλντι και αδελφός του βιομήχανου Πάουλ Μέντελσον Μπαρτόλντι.

Πρώτα χρόνια 
Ο Καρλ Μέντελσον Μπαρτόλντι γεννήθηκε στη Λειψία της Γερμανίας και ήταν ο πρωτότοκος γιος της οικογένειας. Αργότερα, στην ηλικία των 15 ετών, όταν έμεινε ορφανός, πήγε στο Βερολίνο για να ζήσει με τον θείο του, Πάουλ Μέντελσον Μπαρτόλντι, ο οποίος ήταν τραπεζίτης.

Σταδιοδρομία 
Ο θείος του τον παρότρυνε να σπουδάσει Νομική, με αποτέλεσμα ο Καρλ να πάει στη Χαϊδελβέργη το καλοκαίρι του 1857. Έκτοτε έγραφε το μικρό του όνομα με K αντί για C και μετονομάστηκε «Karl». Στη Χαϊδελβέργη έγινε μέλος της αδελφότητας «Αλλεμάνια» (Allemannia). Τελείωσε τις σπουδές του το 1859 με μια διπλωματική εργασία στο Δίκαιο. Έπειτα ξεκίνησε σπουδές στην Ιστορία, τις οποίες αναγκάστηκε να διακόψει για δύο έτη (το 1860/61) λόγω της στρατιωτικής του θητείας. Το 1864 πήρε το διδακτορικό του δίπλωμα με τη διατριβή του για τον Ιωάννη Καποδίστρια. Έπειτα, το 1867, διορίστηκε καθηγητής στο Πανεπιστήμιο της Χαϊδελβέργης και το 1868 στο Πανεπιστήμιο Φράιμπουργκ.

Σε όλη τη διάρκεια της ζωής του η σχέση του με τον θείο του, Paul, ήταν τεταμένη. Οι πεποιθήσεις του Karl, ο οποίος ήταν δημοκράτης και αντίπαλος της Πρωσίας του Απολυταρχισμού, τον έφεραν σε ρήξη με την οικογένεια Μέντελσον.

Στα επιστημονικά του ενδιαφέροντα ανήκε η ιστορία των επαναστάσεων. Μελέτησε σε βάθος την ελληνική Επανάσταση του 1821 και συνέγραψε το έργο  «Ιστορία της Ελλάδας από την άλωση της Κωνσταντινούπολης από τους Τούρκους το 1453 έως σήμερα» (Geschichte Griechenlands von der Eroberung Konstantinopels durch die Türken im Jahre 1453 bis auf unsere Tage). Μάλιστα, ο ίδιος έκανε πολλά ταξίδια στην Ελλάδα, ώστε να ερευνήσει την ιστορία του ελληνικού αγώνα και να γνωρίσει πρόσωπα που συμμετείχαν σε αυτόν. Ο Καρλ Μέντελσον Μπαρτόλντι είναι ένας από τους πρώτους ιστορικούς που προσπάθησαν να παρουσιάσουν την ελληνική επανάσταση με τρόπο πιο αντικειμενικό, αποβάλλοντας τις εξιδανικεύσεις της εποχής του που ήθελαν τους Έλληνες ενωμένους να παλεύουν για το ιδανικό της ελευθερίας και της διατήρησης του ένδοξου παρελθόντος τους. Σύμφωνα με τον ιστορικό, η ελληνική ανεξαρτησία ήταν αποτέλεσμα κυρίως της παρακμής της οθωμανικής αυτοκρατορίας και της δράσης των Μεγάλων Δυνάμεων στην περιοχή.

Προσωπική ζωή 
Στην ηλικία των 30 ετών, αρραβωνιάστηκε την Μπέρτα Αϊσσενχαρντ (1848-1870). Μαζί της απέκτησε μια κόρη, την Σεσίλ (1870-1943). Η Μπέρτα πέθανε στη γέννα σε ηλικία 21 ετών. Δυο χρόνια αργότερα παντρεύτηκε τη δεύτερη σύζυγό του, Ματθίλδη Βον Μέρκι (1848-1937). Από αυτόν τον γάμο προέκυψε  ένας γιος, ο Αλβέρτος (1874-1936). Εκείνη την εποχή, μια ασθένεια των νεύρων, που υπήρχε από την παιδική του ηλικία, έγινε εντονότερη και οδήγησε σε σωματική κατάρρευση. Στη συνέχεια, υπέβαλε αίτηση για την απόλυσή του από τη δημόσια υπηρεσία του Μπάντεν και πήγε στην Ελβετία, όπου παρέμεινε στην ψυχιατρική κλινική Καινιχσφέλντεν, μέχρι τον θάνατό του, 23 χρόνια αργότερα.

Ενδεικτική Εργογραφία 

 Mendelssohn-Bartholdy, Karl. (1873-1876). Ιστορία της Ελλάδος από της εν έτει 1453 Αλώσεως της Κωνσταντινουπόλεως υπό των Τούρκων μέχρι των καθ' ημάς χρόνων (Α. Βλάχος, μετ.) Αθήνα: Ανδρέας Κορομηλάς.
 Mendelssohn-Bartholdy, Karl. (1864). Count Johann Kapodistrias (PhD thesis). Univ. Heidelberg. Berlin.
 Friedrich von Gentz. Letters to Pilate. A Contribution to the History of Germany in the Nineteenth Century , vols. 1–2; edited by Karl Mendelssohn Bartholdy; Leipzig: Vogel, 1868.
 Mendelssohn-Bartholdy, Karl. (1894). Ιστορία της Ελληνικής Επαναστάσεως: μετά προεισαγωγής (Η., Ι. Οικονομοπούλου, μετ.) Αθήνα: Εκδότης Αναστάσιος Δ. Φέξης.
 Mendelssohn-Bartholdy, Karl. (1891). Οι περί ελευθερίας της Κρήτης αγώνες. Οδησσός: Τύποις Ν. Χρυσογέλου.

Εξωτερικοί σύνδεσμοι 

 Βιβλιογραφία για τον Καρλ Μέντελσον Μπαρτόλντι από την Εθνική Γερμανική Βιβλιοθήκη
 Έργα από/για τον Καρλ Μέντελσον Μπαρτόλντι από τη Γερμανική Ψηφιακή Βιβλιοθήκη 
 Βιογραφία

Παραπομπές

Βιβλιογραφία 

 Redaktion der ADB: Mendelssohn Bartholdy, Karl. In: Allgemeine Deutsche Biographie (ADB). Band 55, Duncker & Humblot, Leipzig 1910, S. 558–560.
 Elke Renate Steiner, Karl Mendelssohn Bartholdy «aus der Reihe» Die anderen Mendelssohns, Comicroman, 2015, ISBN 978-3-95640-024-7
 Mendelssohn-Bartholdy, C.,W.,P. (2013). Η Ιστορία της ελληνικής Επαναστάσεως (Κ. Τσοπάνης, μετ.), Βιβλίον Α΄. Αθήνα: Omni Publishing.